Foto: Glas Istre/Mateo Sardelin



ISTARSKA policija traga za počiniteljima koji su u noći s nedjelje na ponedjeljak izazvali eksploziju te opljačkali bankomat u naselju Kovači na području općine Kaštelir-Labinci.



U policiji kažu da su dojavu o tom događaju zaprimili u 3,35 sati, a na mjestu događaja još uvijek je u tijeku očevid kojim se utvrđuju okolnosti nastanka eksplozije.



"U eksploziji nitko nije ozlijeđen, a poduzimaju se intenzivne mjere na pronalasku počinitelja koji je izazvao tu eksploziju koja je uznemirila mještane", izjavila je Hini glasnogovornica istarske policije Nataša Vitasović.



Eksplodirale plinske boce



Pojedini mediji neslužbeno javljaju kako su eksplodirale dvije plinske boce, pri čemu je raznesen bankomat, a prilikom snažne eksplozije oštećeni su obližnji kafić i trgovina, dok je novac iz bankomata nakon eksplozije bio razbacan posvuda.



Ove informacije policija nije htjela potvrditi niti opovrgnuti, kao ni informaciju jesu li počinitelji otuđili veću količinu novca. Istraga je u tijeku.